《戏简汤海秋》
清代·孔宪彝

浮丘先生诗中仙，锦囊万首人争传。兴酣落笔一万字，长河倒泻惊奔泉。

闭门忽复厌高咏，一百五日无新篇。立言奋起诸子陵，天人物理留真诠。

挂名君家诗集里，三年怀袖心拳拳。小册乞题遍海内，青莲诗意谁为传。

得君奇句写狂熊，声价十倍应无前。短札索诗手相报，许我破戒吟苍烟。

是时新雨始澄霁，夕阳红上西山巅。拓窗高阁砚含润，诗情定与花争妍。

愿君吟成为亲写，腕底倔彊盘蛟蜒。焚香扫地且相待，一披词翰驱尘缘。

作者简介：孔宪彝，字叙仲，号绣山，一号韩斋，曲阜人。道光乙酉举人，官内阁中书。有《对岳楼诗录》。